**BESZÁMOLÓ**

**2017. január 31-ig**

**NYUGAT-MAGYARORSZÁGI EGYETEM**

**SAVARIA EGYETEMI KÖZPONT**

**2017. FEBRUÁR 1-TŐL**

**EÖTVÖS LORÁND TUDOMÁNEGYETEM**

**SAVARIA EGYETEMI KÖZPONT**

**BESZÁMOLÁSI IDŐSZAK:**

**2016. április 1. – 2017. március 31.**

Szombathely

2017. március 31.

Tartalom

[A Nyugat-magyarországi Egyetem (2017.01.31-ig) 3](#_Toc478743195)

[Az NymE Savaria Egyetemi Központ karai: a Berzsenyi Dániel Pedagógusképző Kar (BDPK) és a Természettudományi és Műszaki Kar (TTMK) 5](#_Toc478743196)

[Berzsenyi Dániel Pedagógusképző Kar eredményei 2016-2017-ben 5](#_Toc478743197)

[A Természettudományi és Műszaki Kar eredményei 2016-2017-ben 7](#_Toc478743199)

[Gépészmérnök-képzés feltételeinek kiépítése, a képzés tapasztalatai 10](#_Toc478743200)

[Pedagógusképzés 13](#_Toc478743201)

[A Nyugat-magyarországi Egyetem Savaria Egyetemi Központ Könyvtára 15](#_Toc478743202)

[Hallgatói létszám 17](#_Toc478743203)

[Személyi állomány: oktatók és dolgozók 17](#_Toc478743204)

[Hazai és nemzetközi kapcsolatok 18](#_Toc478743205)

[Campust népszerűsítő programok 18](#_Toc478743206)

[Összegzés 20](#_Toc478743207)

# A Nyugat-magyarországi Egyetem (2017.01.31-ig)

A Nyugat-magyarországi Egyetem (a továbbiakban NymE) 2016. január 1-től 5 karral rendelkező, országos és regionális szerepű, nemzetközileg is jelentős felsőoktatási intézmény.

Az NymE küldetésnyilatkozata[[1]](#footnote-1) szerint: „… oktató- és kutatóhely, melynek tevékenysége a tudás gyűjtésére, rendszerezésére, bővítésére, megőrzésére és átadására irányul. Több karral és sok szakkal rendelkező egyetem, amely fejlődése során őrzi sajátos arculatát és hagyományait, miközben az átalakuló magyar, és az egységesülő európai felsőoktatási térség stabil elemét képezi. Küldetésének tekinti az erős alapképzésre épülő többszintű minőségi oktatást, a tudományos képzést, a kutatást, a fejlesztést és az innovációt. Tevékenységének vezérelvei az értékteremtés, a minőség és a hatékonyság.”

Az Egyetem az új SzMSz I. életbe lépéséig – 2016. január 1-ig – 8 karra tagozódva végezte munkáját 4 városban, majd 6 karra tagozódva 2 városban folytatja a munkáját.

Az intézmény egyetemi központokra és karokra tagozódik az alábbiak szerint.

Az egyetem *Sopron* megyei jogú városban működő központja:

*Scarbantia Egyetemi Központ*

Karok:

* + - Benedek Elek Pedagógiai Kar (BPK),
    - Erdőmérnöki Kar (EMK),
    - Simonyi Károly Műszaki, Faanyagtudományi és Művészeti Kar (SKK),
    - Közgazdaságtudományi Kar (KTK).

Az egyetem Szombathely megyei jogú városában működő központja:

*Savaria Egyetemi Központ:*

Karok

* Berzsenyi Dániel Pedagógusképző Kar (BDPK)
* Természettudományi és Műszaki Kar (TTMK)

A Kancellári Hivatal szolgáltató és funkcionális szervezeti egységei telephelyenként:

* Savaria Egyetemi Központ (Szombathely)
* Scarbantia Egyetemei Központ (Sopron)

Az SzMSz rendelkezik az egyetemi szintű szolgáltató és funkcionális egységekről, ezek a következők: „40. § (1) Egyetemi szintű szolgáltató és funkcionális szervezeti egység a Rektorátus. (2) Az egyetem szolgáltató és funkcionális szervezeti egységek:

* a) Rektori Hivatal,
* b) Erdészeti és Faipari Kutatóközpont,
* c) NymE Központi Vizsgálólaboratórium,
* d) Regionális Pedagógiai Szolgáltató és Kutató Központ
* e) Pedagógusképző Központ,
* f) Központi Könyvtár és Levéltár,
* g) SEK Könyvtár és Levéltár,
* h) Kancellári Hivatal,
* i) Gazdasági Igazgatóság,
* j) Műszaki Igazgatóság,
* k) Egyetemi Tanulmányi Központ,
* l) Ügyfélkapcsolati és Tudásmenedzsment Központ,
* m) Belsőellenőrzési szervezet,
* n) Egyetemi Informatikai Központ,
* o) Kollégiumok,
* p) NymE Ligneum Látogatóközpont,
* q) Széchenyi István Nagycenki Lovasképző Központ,
* r) VIR Kompetencia Központ.

**Az egyetem közoktatási intézményei:**


* Nyugat-magyarországi Egyetem Bolyai János Gyakorló Általános Iskola és Gimnázium, Szombathely,
* Nyugat-magyarországi Egyetem Lewinszky Anna Gyakorló Óvoda, Sopron,
* Nyugat-magyarországi Egyetem Regionális Pedagógiai Szolgáltató és Kutató Központ, Szombathely.

**Az egyetem tudományos tudás és technológiatranszfer szervezetei:**

* Erdő- és Fahasznosítási Regionális Egyetemi Tudásközpont (ERFARET), Nonprofit. Kft., Sopron,
* Nyugat-magyarországi Egyetem Kooperációs Kutatási Központ Nonprofit Kft., Sopron
* Technológia Transzfer Iroda, Sopron.

**Az egyetem által alapított gazdasági társaságok:**

* Universitas Fidelissima Kft., Sopron



A NymE SEK munkáját elnök-rektorhelyettes irányította 2015. március 14-ig, majd 2015. szeptember 10-ig nem volt Savaria Egyetemi Központ élén vezető, a dékánok révén, kari vezetéssel működött. 2015. szeptember 11-től rektori biztos, majd 2015. október 7-től rektorhelyettesi megbízással Dr. Németh István látja el az NymE SEK akadémiai vezetését.

Az NymE Savaria Egyetemi Központ Szombathelyen sok évtizedes hagyományokra tekint vissza, s a régióban, a megyében és a városban is meghatározó szerepet játszik. A tudományos, a kulturális, a művészeti és a sportéletben egyaránt kiemelkedő teljesítményeket mondhat a magáénak.

Oktatói, kutatói jelen vannak a különböző tudományos testületekben, vezető szerepet, tisztségeket töltenek be nemzetközi, országos és helyi társadalmi, tudományos szervezetek, testületek, egyesületek munkájában. Az NymE SEK kiváló kapcsolatokat ápol nemcsak a kultúra, a tudomány és a sport területén, hanem a történelmi egyházakkal is. Számos területen kötött együttműködési megállapodásokat, amelyeknek keretében bevonja az együttműködő partnereket a felsőoktatási programokba.

A Nyugat-magyarországi Egyetem Savaria Egyetemi Központja szellemiségét tekintve a „berzsenyis" hagyományokra alapozva ápolja az öregdiákokkal a kapcsolatot, hiszen évről-évre visszajárnak a piaci szférában, az oktatásban és a politikai életben mára befolyással bíró egykori hallgatók. Az egyetemi központ nem titkolt célja, hogy az itt végzett hallgatók nemzedékeken keresztül segítsék egymást, sok esetben ismeretlenül, újabb és újabb lehetőségeket nyújtva a legifjabbaknak. Az intézmény ápolja az erkölcsi és emberi értékeket, célkitűzéseivel és működésével a régió oktatási céljait és szellemi életét kívánja szolgálni. A képzési reformok mellett a hallgatóknak nyújtott szolgáltatások színvonalával is igyekszik vonzóvá tenni az intézményt.

A soproni székhelyű Nyugat-magyarországi Egyetem 2017. január 31-én megszűnt. A soproni illetőségű karok Soproni Egyetem név alatt működnek tovább, míg a Savaria Egyetemi Központ karai 2017. február 1-től Magyarország leghíresebb és hallgatói létszámát tekintve egyik legnagyobb egyetemének az Eötvös Loránd Tudományegyetemnek részeként folytatják munkájukat.

Az ELTE integráció folyamata a beszámolási időszakban is tart még, de vitathatatlan előnyei jelentkeznek Szombathelyen. Új szakokkal bővült a SEK képzési kínálata, az ELTE hat kara hirdeti képzéseit Szombathelyen:

* Bölcsészettudományi Kar
* Természettudományi Kar
* Tanító- és Óvóképző Kar
* Informatikai Kar
* Társadalomtudományi Kar
* Pedagógiai és Pszichológiai Kar

Az ELTE megérkezett Szombathelyre! Az egyik legfontosabb hívószavunk mára, hogy Szombathelyen ELTE diplomát lehet szerezni.

Az ELTE Savaria Egyetemi Központot 2017. február 1-től Dr. Németh István, az ELTE Szombathelyi Koordinációs Rektorhelyettese vezeti. Az ELTE szervezetébe valamennyi SEK egység beillesztésre került, a szervezeti struktúra kialakítása jelenleg is tart.

## Az NymE Savaria Egyetemi Központ karai: a Berzsenyi Dániel Pedagógusképző Kar (BDPK) és a Természettudományi és Műszaki Kar (TTMK)

### Berzsenyi Dániel Pedagógusképző Kar eredményei 2016-2017-ben

### Készítette: Dr. Katona Attila leköszönő dékán

A beszámolási időszak alatt jelentős szervezeti változások és átszervezések mentek végbe a Savaria Egyetemi Központban. 2017. február elsejétől a szombathelyi intézmény levált a Nyugat-magyarországi Egyetemtől és az Soproni Egyetemként működik tovább. A Savaria Egyetemi Központ egykori két kara pedig az Eötvös Loránd Tudományegyetem különböző karaihoz került más-más jogi státuszba. A Nyugat-magyarországi Egyetem Berzsenyi Dániel Pedagógusképző Karának két intézete – a Sporttudományi és a Pedagógia és Pszichológiai - szervezeti formáját megtartva a Pedagógiai és Pszichológiai Karhoz került, míg a többiek tanszéki formában a Bölcsészettudományi Centrum égisze alatt a budapesti székhelyű Bölcsészettudományi Karba integrálódtak. Az említett szervezeti változtatások az együttműködési megállapodást teljesítését érdemben nem érintették, de kétségtelenül sok energiát és humánerőforrást lekötöttek. Személyi változásokra is sor került Antonio Donato Sciacovelli dékán munkaviszonya megszűnt, feladatát megbízottként Katona Attila vette át. A szóban forgó együttműködési megállapodást a BTC, illetve a jogelődje az alábbi formában teljesítette.

Az egyetem vállalt feladatai

1. A Vasi Diák Közösségi Szolgálat továbbra is hatékonyan látja el a feladatát, könnyen elérhető helyen van a városban az EDC egykori részében.
2. A város egészségfejlesztési programjában továbbra is részt vett a BDPK Sporttudományi Intézete, sőt egy külön megállapodás keretében. (Mozgástér - egyetemisták Szombathelyért 2015.) 2016. szeptember 10. – december 01. között 9 féle program tartatott 33 időpontban, 8 helyszínen, 12785 résztvevővel.
3. A művészeti képzésben részt vevő hallgatók továbbra is részt vesznek a város kulturális életének alakításában. 2016 június-július a vizuális oktatásban résztvevő hallgatók tárlata 2016 júniusa és júliusában volt a Szombathelyi Képtár épületében, a kiállítás az Élesztő címet viselte.

2016. június 16-án hasonlóképpen megtartatott a szombathelyi Bloomsday, ennek szellemei részét az Anglisztika Tanszék munkatársai szervezték Goldman Márta vezetésével, a vizuális installációkat pedig Nagy Csaba irányításával a Művészeti Intézet Vizuális Intézeti Tanszék hallgatói. A rendezvény sikeresnek bizonyult, de a jövőben az említett szereplőkkel még nagyobb nyomatékot szeretnénk adni a rendezvénynek, tekintettel arra, hogy a szombathelyi eseményről Írországban is írnak a napilapok, s ez viszi a város jó hírét az ír közösségek felé is.

A Zenei Tanszék munkatársai is kitettek magukért 2016. május 15-én a fővárosban került bemutatásra az Mennyei-földi Harmóniák Egykor és Most sorozat keretén belül Horváth Barnabás Erkel-díjas zeneszerző, a tanszék oktatójának Szent Miklós csudatettei című 7 tételes oratorikus művének a bemutatására, (szövegét Anthonius Manicellus Veliternus himnusza alapján Péchy Ferenc fordította 1529-es fordította), valamint itt hallhatta a közönség először Szent Márton Savariában születék című művét is. A koncertről felvétel készült, kiadása folyamatban van. A fővárosi koncerten a Savaria Szimfonikus Zenekar mellett a Berzsenyi Dániel Vegyeskar is közreműködött. (Szólisták: Kiss Noémi, Magyar Szilvia, Keringer László, Kovács István).

2016 szeptemberében a kórus a Szent Márton énekeskönyve feléneklésében vett részt.

Városi programnak is számít a Zenei Intézeti Tanszék Adventi hangversenye is (2016 decembere).

A város – és az intézmény és a szak népszerűsítésének Számít a „Nyitott énekórák” programja, ahol 2016 tavaszán és kora nyarán Győrbe és Celldömölkre látogatott el a kórus.

1. A Szombathely visszavár programot népszerűsíteni nem kell, hiszen szívesen maradnak Szombathelyen azok a hallgatók, akik álláslehetőséget találnak.
2. Szombathely a segítés városa program keretén belül az első éves hallgatók a Gólyatábor ideje alatt, illetve tanulmányaik megkezdése előtt részesülnek a szükséges kiképzésben, illetve elsajátíthatják az újjáélesztés szabályait.

Az együttműködési megállapodásban külön pontként nem szerepel, de szellemiségéből fakad, hogy a kar, illetve oktatói alaposan kivették részüket a tudományok népszerűsítésében, ennek három változata is kialakult.

Egyrészt alkalmi jellegű bemutatókra gondolunk, amelynek helyszíne a kampusz területe, ide tartozott:

A kutatók éjszakája programja 2016 szeptemberében

Az első világháború emlékezete – kiállítás és konferencia az Isonzóról 2016 májusában

Könyvbemutatók az Egyetem Forrásközpontjában (Vörös Ferenc: Névföldrajzi könyve, Savaria Universitet Press könyvbemutatója – a könyvhéten 2016 júniusa)

Másrészt sikeres sorozatok zajlottak az intézményben, amelynek előadói a kar, illetve a BTC oktatói voltak, ide tartozik a Genius Savariensis Szabadegyetem programjai, amelyek féléves ütemben zajlanak, részben a város történetéről VI., VII., VIII félév kurzusa zajlott, illetve zajlik, valamint az Irodalmi kurzus I-II része. Hasonlóképpen a Nyelvtudományi kurzus. A Génius szervezésében irodalmi estek is zajlottak az Egyházmegyei Könyvtár dísztermében. Sajnos a Genius programjai önerőből folytak, ehhez városi támogatást nem kaptunk, holott a kurzusokon állandónak nevezhető 40 fő körüli társaság vett részt.

Szintén kurzus jellegű a Nyugdíjas Egyetem sorozata, aminek a résztvevői a város polgárai.

Az Egyetemi Katolikus Lelkészség (Németh Norbert atya) minden félévben megtartandó előadás sorozatának is nagy látogatottsága van.

A harmadik változatot az képviseli, amikor a kollégák városi rendezvényen vesznek részt, de nem titkoltan ott szerepel egyetemi oktatói státuszuk is. Itt nem az alkalmak számát közölnénk, hanem az intézményeket, ahol folyamatosan fellépnek; Agora Kulturális Központ, Berzsenyi Dániel Könyvtár, Credo Evangélikus Közösségi Rádió, Magyar Nemzeti Levéltár Vas Megyei Levéltára, Őrvidékház Szombathely, Savaria Megyei Hatókörű Városi Múzeum intézményei, Savaria Történelmi Karnevál Közhasznú Alapítvány, Szent Márton Programiroda rendezvényei, Szombathelyi Televízió, Weörös Sándor Színház, Zsidó Hitközség Szombathely.

Szombathely Megyei Jogú Város és a Szombathelyi Egyetemi Sportegyesület 2015 tavaszán életre hívott együttműködésének célja volt, hogy Szombathely város lakosságának rekreációs programlehetőségeit bővítse. Az összefogás eredményeként számos aktív és passzív rekreációt biztosító rendezvény közül választhattak a városlakók. A programokat a sportszakos egyetemisták tevékeny közreműködésével bonyolították le a szervezők.

### A Természettudományi és Műszaki Kar eredményei 2016-2017-ben

***Készítette: Dr. Balogh András leköszönő dékánhelyettes***

A Természettudományi és Műszaki Kar (TTMK) a nehéz finanszírozási körülmények ellenére az elmúlt egy év során is maximálisan igyekezett megfelelni a felsőoktatás hármas missziójának:

1. A társadalmi-gazdasági igényeknek megfelelő, magas színvonalú képzések biztosítása;

2. Kiváló minőségű tudományos tevékenység és tehetséggondozás;

3. A tudás disszeminációja és a társadalom szemléletformálása.

**Küldetés:** A társadalmi-gazdasági igényeknek megfelelő, magas színvonalú képzések biztosítása.

**Képzési feltételek javítása**

*Gyurácz József*, a Kar dékánjának szakmai vezetésével és a SEK oktatóinak részvételével elkészítettük az „*EFOP-3.4.3-16 Felsőoktatási intézményi fejlesztések az elsőfokú oktatás minőségének és hozzáférésének együttes javítása érdekében*” című pályázati kiírásra a Savaria Egyetemi Központ pályázatát.

A pályázat általános céljai a következők:

a) A SEK fejlesztési tervének, valamint az EFOP**-**3.4.3. általános stratégiaicélkitűzéseinek megfelelően olyan felsőoktatási rendszer létrehozása, amiben mind a hallgatók, mind az oktatók, mind az intézmény emelkedő teljesítménnyel képes reagálni a munkaerő-piaci kihívásokra és a nemzetközi elvárásokra.

b) A Savaria Egyetemi Központ és a gazdaság – beleértve a potenciális munkavállalók készségeit és képességeit meghatározó közoktatást is – igényei közötti összhang erősítése, amely biztosíthatja a gazdaság megfelelő munkaerő-ellátását és a végzettek megfelelő elhelyezkedését.

c) Az oktatói-kutatói tevékenység minőségének emelése a Savaria Egyetemi Központban az oktatói munka minőségbiztosítási rendszere alapján.

d) Az ENSZ fenntartható fejlődést szolgáló javaslatainak képzésekbe történő beépítése a Savaria Egyetemi Központ képzéseibe. A több mint 500 millió forint költségvetésű, határidőre (2016. december) beadott pályázat a jogosultsági elbíráláson sikeresen túl van, a végleges támogatásról szóló döntési eljárás folyamatban van. A célkitűzések megvalósítása érdekében három munkacsoportot hoztunk létre, melyek közül kettőt a TTMK oktatói, *Balogh András* és *Gönye Zsuzsanna* egyetemi docensek vezetnek.

*Tóth Gábor*, a Kar Földrajzi Intézetének egyetemi docense szakmai vezetésével és a SEK oktatóinak részvételével elkészítettük az „*EFOP-3.5.1-16 Duális és kooperatív felsőoktatási képzések, felsőoktatási szakképzési és szakirányú továbbképzések fejlesztése*” című pályázati kiírásra a Savaria Egyetemi Központ pályázatát. A tervezett projekt fő célja, hogy a Nyugat-dunántúli régió, elsősorban Vas és Zala megye turisztikai szereplőinek elvárásaihoz és a térség társadalmi céljaihoz igazodva megteremtse a szombathelyi Turizmus-vendéglátás alapképzés területén a duális képzési rendszer alapjait. Létrehozza a mesterszintű duális gépészmérnök képzés feltételeit, az egyetemen a közelmúltban beindított duális képzés tapasztalatainak felhasználásával, ezzel hozzájárulva az egyetem és az együttműködő partnerek gazdasági fejlődésben vállalt szerepének erősítéséhez, a regionális-térségi munkaerő-piaci igények kielégítéséhez. A duális képzés alapvető eleme a partnerség biztos szakmai alapokra helyezése, ami a piac számára hiányként jelentkező felsőfokú szaktudással biztosítható. Célunk, hogy felmérjük azokat a piaci igényeket, melyek elősegítik a turizmus-vendéglátás szak és a gépészmérnök duális szak képzési fejlesztésének irányait, specializációit. A partnerek igényeinek előzetes felmérése alapján elkészítjük azt a képzési követelményrendszert, amely lehetővé teszi a munkaerőpiac számára a duális rendszerben végzett hallgatók azonnali integrálását.

A célkitűzések sikeres megvalósítása érdekében négy munkacsoportot hoztunk létre, mind a négyet a Kar oktatói (*Németh Sándor, Németh István, Jánosi Endre, Balogh András*) vezetnek. A pályázat már az utolsó bírálati körben van, jelenleg jogosult státusszal rendelkezik.

A Kar beiskolázási propagandatevékenységében a direkt módszerek (pl. intenzív iskola-látogatások) mellett erősítette a Kar tevékenységét népszerűsítő, közvetett megoldásokat is (több újságcikk a kari kutatásokról, rendezvények hirdetése, könyvek bemutatása, Kutatók Éjszakája, Facebook-megjelenés stb.). Évről évre nagy népszerűségnek örvend a *Skribanek Anna* egyetemi docens által szervezett Kutatók Éjszakája, amelynek keretében a Természettudományi és Műszaki Kar számos programmal várta az érdeklődőket 2016 szeptemberében is. A rendezvényen jelen voltak a Kar partnercégei, s a Kar képzési portfóliójával is megismerkedhettek az érdeklődők.

Az ELTE és a SEK integrációját előkészítendő, 2016 nyarán és őszén az ELTE TTK és IK, valamint a SEK TTMK intézeteinek részvételével a Kar vezetése öt szakmai egyeztető tárgyalást szervezett Szombathelyen. A laboratóriumi bemutatókkal egybekötött tárgyalások keretében az ELTE intézeteinek küldöttségei tájékoztatást kaptak a természettudományi és műszaki képzések tárgyi és személyi feltételeinek helyi állapotáról. E tárgyalások jelentős mértékben hozzájárultak a szombathelyi természettudományos és műszaki képzések, tanszékek viszonylag zökkenőmentes csatlakozásához az ELTE képzési és intézeti szerkezetéhez.

Hosszas előkészítő munka után 2017. február 1-től valósult meg ténylegesen az Eötvös Loránd Tudományegyetem és a Savaria Egyetemi Központ integrációja. A szombathelyi Természettudományi és Műszaki Kar – az ELTE TTK 2017. február 22.-i kari tanácsi döntése értelmében – az ELTE TTK nem önálló szervezeti egységeként működik tovább, Savaria Természettudományi Centrum néven. A Savaria Természettudományi Centrum a szombathelyi telephelyen működő intézeti tanszékek helyi tevékenységének koordinálását látja el. A Természettudományi Centrum öt tanszékből áll, élükön – a tanszékvezetői pályázatok kiírásáig – megbízott oktatási koordinátorokkal. A tanszékek megnevezései: Savaria Biológiai Tanszék, Savaria Fizikai Tanszék, Savaria Földrajzi Tanszék, Savaria Kémiai Tanszék, Savaria Matematikai Tanszék.

**Küldetés:** Kiváló minőségű tudományos tevékenység és tehetséggondozás.

**Tehetséggondozás, Kunc Adolf Természettudományi és Műszaki Szakkollégium**

A „*zöld város*” volt a témája a szakkollégium keretében megrendezett, 2016. évi Nemzetközi Nyári Egyetemnek (International Summer School), amelyet Természettudományi és Műszaki Karon, Szombathelyen rendeztek meg augusztus 21–28. között összesen 80 résztvevővel, akik között 55 német diák is volt. A program fő szervezője *Palocz Andresen Mihály*, a Savaria Műszaki Intézet Gépészeti Tanszékének egyetemi tanára volt. A nyári egyetem fontos célja volt, hogy a jövő leendő mérnökei, műszaki szakemberei is pontos rálátást kapjanak a környezetünk védelméért és a klímaváltozásért való felelősség mértékéről, valamint leendő munkahelyükön is aktívan vegyenek részt a környezetvédelem és a zöld energia irányába tett fejlesztésekben.

A TTMK oktatóinak tudományos teljesítményét jól tükrözik a kutatásaik eredményeiből készített publikációk, melyeket az alábbi táblázat tartalmaz. A tudományos cikkek többsége rangos, nemzetközi folyóiratokban jelent meg. A publikációk független idézettségének száma összesen 286 volt 2016-ban.

A TTMK teljes munkaidős oktatóinak publikációs tevékenysége az MTMT 2016. szeptember 15-ei összesítő adatai alapján (egység db):

|  |  |
| --- | --- |
| Folyóiratcikk | 54 |
| Könyvfejezet | 40 |
| Könyv | 7 |
| Egyéb konferenciaközlemény | 13 |
| Egyéb konferenciakötet | 1 |
| Disszertáció | 2 |
| Egyéb | 5 |
| **Publikációk száma összesen** | **122** |

**Küldetés:** A tudás disszeminációja és a társadalomszemléletformálása

**Tudományos konferenciák, kiadványok, elismerések**

A publikációs tevékenységen kívül karunk oktatóinak, kutatóinak szakmai aktivitását ugyancsak mutatja a Karunk által rendszeresen szervezett, nyilvános tudományos konferenciák:

* Szőlő és Klíma Konferencia 2016 áprilisában.
* Karsztfejlődés Konferencia 2016 májusában hazai és külföldi szakemberek részvételével.
* Településföldrajzi Konferencia 2016 áprilisában hazai és külföldi szakemberek részvételével.
* Természeti-, Műszaki- és Gazdaságtudományok Alkalmazása Nemzetközi Konferencia. 2016 májusában már 15. alkalommal rendeztük meg a konferenciát.
* Tudomány Napi Konferencia 2016 novemberében.
* Regionális Természettudományi Konferencia 2017 januárjában.

Karunk szakmai tevékenységének eredményeit ugyancsak bemutatja és közzé teszi a Kar önálló tudományos kiadványa, a „*Nyugat-magyarországi Egyetem Savaria Egyetemi Központ Tudományos Közleményei Természettudományok*”, a 15 tanulmányt tartalmazó 16. kötet 2016 őszén jelent meg.

Több szakmai civil szervezet - pl. Gotthard Jenő Csillagászati Egyesület, Magyar Biológiai Társaság, Magyar Földrajzi Társaság, Magyar Madártani és Természetvédelmi Egyesület, Magyar Meteorológiai Társaság, Műszaki és Természettudományos Kultúráért Egyesület - irányításában, programjaik szervezésében a TTMK oktatói kiemelkedő szerepet vállaltak az utóbbi egy évben is.

A Vas megyei Príma-díjat tudomány kategóriában *Kovács Zsolt*, a Biológia Intézet habilitált egyetemi docense nyerte el 2016 októberében. *Puskás János*, a Savaria Földrajzi Tanszék habilitált főiskolai tanára kapta 2017 márciusában a meteorológia területén adható legmagasabb kitüntetést, a Schenzl Guidó Díjat.

### Gépészmérnök-képzés feltételeinek kiépítése, a képzés tapasztalatai

***Készítette: Prof. Dr. Horváth Béla szakvezető***

Szombathelyen a gépészmérnöki BSc szak 2014. évi akkreditálását követően 2015. szeptemberében indult a szakon a képzés, meghatározóan duális és kisebb mértékben hagyományos formában. A beszámolási időszakban felvételre került egy újabb évfolyam, és lezajlott az azt követő évfolyam felvételét segítő beiskolázási kampány is.

A duális képzést az induló 6 nagyvállalat mellett már további 5 cég (IMS Connector Systems Kft., Sopron; Roto Elzett Certa Kft., Lövő; Uniriv Kft., Csepreg; SCHOTT Hungary Kft., Lukácsháza; Szombathelyi Távhőszolgáltató Kft.) segíti, így összesen a 11 cég évente mintegy 60 hallgató duális képzését vállalja.

A beszámolási időszakban:

* befejeződött a 2015/2016. tanév 2. egyetemi szemesztere (2016. február – április);
* lezajlott a 2016/2017. tanév 1. egyetemi szemesztere (2016. szeptember – november) és
* elkezdődött a 2016/2017. tanév 2. egyetemi szemesztere (2017. február – április).

A duális gyakorlati képzést illetően megvalósult:

* a 2016. évi nyári duális vállalati gyakorlat (15 hét: 2016. május - augusztus) és
* a 2016-17. évi téli vállalati duális gyakorlat (7 hét: 2016. december – 2017. január).

A beszámolási időszakban folytatódott az oktatógárda bővítése, folyamatosan működött az operatív munkacsoport, de sajnos megállt a korábban elindult laboratórium-fejlesztés.

***Az egyetemi szemeszterek értékelése***

A 2015/2016. tanév 2. egyetemi szemeszterét, 2016. május elején:

* az akkori 1. évfolyamon (ők ma 2. évfolyamosok) 65 fő fejezte be, közülük 51 fő duális rendszerben.

A 2016/2017. tanév 1. egyetemi szemeszterére:

* az 1. évfolyamon 57 fő hallgató iratkozott be, közülük 48 fő duális hallgató;
* a 2. évfolyamon 65 fő hallgató iratkozott be, közülük 51 fő duális hallgató.

A 2016/2017. tanév 2. egyetemi szemeszterét:

* az 1. évfolyamon 52 fő hallgató kezdte el, közülük 33 fő duális rendszerben (ez azt jelenti, hogy 5 fő – közülük 4 fő duális, 1 fő hagyományos rendszerű – végleg kimaradt a képzésből, 11 fő pedig, mert nem tudta a mintatantervet teljesíteni, átkerült a duális rendszerből a hagyományosba);
* a 2. évfolyamon 59 fő hallgató kezdte el, közülük 44 fő duális rendszerben (ez azt jelenti, hogy 6 fő, közülük 5 fő hagyományos rendszerű végleg kimaradt a képzésből, 1 fő duális rendszerű hallgató pedig – betegsége miatt – passzív félévbe került, 7 fő pedig, mert nem tudta a mintatantervet teljesíteni, átkerült a duális rendszerből a hagyományosba).

Mindez a számok tükrében azt jelenti, hogy a két évfolyamon együtt jelenleg van 111 fő gépészmérnök hallgatónk, közülük 77 fő duális. A féléveket minden duális gépészmérnök hallgató a mintatantervek szerint kezdte el. Ez a duális rendszerben tanulók számára kötelező. A hagyományos rendszerben tanulók (34 fő) közül jelenleg 12 fő halad a mintatanterv szerint.

Az egyetemi foglalkozások (előadások, gyakorlatok) látogatása kötelező, amit az előadók és a gyakorlatvezetők a duális jelleg miatt rendszeresen ellenőriznek. E téren kirívó szabályszegés nem történt, a hallgatók a foglalkozásokat rendszeresen látogatják, igazolatlan hiányzás miatt senkinek sem kellett a félév végi aláírásokat megtagadni.

A félévek során az egyes tantárgyak számonkérése folyamatos és összehangolt volt, az előre lefektetett tantárgyi követelményeknek és zárthelyi időpontoknak megfelelően.

Az eredményes teljesítéshez a hallgatók mindkét évfolyamon minden lehetséges segítséget megkaptak a tananyagok, mintapéldák stb. rendelkezésre bocsátásán, továbbá a tanórákon kívüli csoportos és egyéni konzultációk biztosításán keresztül.

**A duális vállalati gyakorlatok értékelése**

A duális vállalati gyakorlatok oktatásszervezése a „[Duális szakmai gyakorlat szabályzat](http://ttk.sek.nyme.hu/fileadmin/dokumentumok/sek/TTK/dok/szakmai_gy_sz/Du%C3%A1lis_gyakorlati_szab%C3%A1lyzat__GM_2015.pdf)a” alapján zajlik, amelyet az Operatív Munkacsoport dolgozott ki. Ebben két értékelés került meghatározásra, témakörönként hallgatói és cégenkénti összesített. A szabályzat értelmében ezek az értékelések a duális vállalati gyakorlatokat követő egy hónapon belül elkészültek.

Az összegzések alapján megállapítható, hogy a cégek elégedettek a hozzájuk felvett hallgatókkal, lelkesnek, szorgalmasnak, motiváltnak tartják őket.

**A gépészmérnök-képzés személyi háttere**

*Minimálisan szükséges oktatói létszám:*

* vezető oktató (tudományosan minősített gépészmérnök): 10 fő;
* segédoktató (gépészmérnök, gépésztechnikus): 10 fő;
* alaptárgyak (matematika, fizika, kémia stb.) oktatói;
* gazdaságtudományi és humán tárgyak oktatói.

*Jelenleg már meglévő oktatói létszám:*

* vezető oktató (tudományosan minősített gépészmérnök): 9 fő (ebből 1 fő nyugdíjas korú);
* segédoktató (gépészmérnök, gépésztechnikus): 3 fő;
* alaptárgyak (matematika, fizika, kémia stb.) oktatói;
* gazdaságtudományi és humán tárgyak oktatói.

A tavalyi évhez képest a vezető oktatói gárdából 1 fő nyugdíjas korú (Prof. Dr. Palócz Andresen Mihály távozott, 1 fő fiatal docens (Dr. Bak Árpád) érkezett, tehát a csoport létszáma változatlan maradt. Segédoktatói létszámunk 1 fővel (Pál Gyula) bővült. A gépész szakgárdát az egyetemi besorolásuk szerinti bér kétszereséért alkalmazzuk – a második felet a szombathelyi önkormányzat támogatása fedezi –, melynek folyósítása az ELTE-hez csatlakozáskor felvetett kisebb nehézségeket (a februári önkormányzati rész folyósítása még nem történt meg, és bizonytalan, hogy április elején, a márciusival együtt, meglesz-e). A gépész oktatók részére – akik igényelik – az önkormányzat lakástámogatást is biztosít.

*A közeljövőben még felveendő oktatói létszám:*

* vezető oktató (tudományosan minősített gépészmérnök): 2 fő;
* segédoktató (gépészmérnök, gépésztechnikus): 7 fő.

**A gépészmérnök-képzés laboratórium-fejlesztése**

A MAB által megfogalmazott kívánalom: „A gyakorlati képzéshez feltétlenül fontos a saját (egyetemi) laboratóriumi háttér megteremtése.” teljesítése érdekében, államtitkári támogatások segítségével, 2014-ben megindult a saját laborok és műhelyek kialakítása és azok eszközökkel, műszerekkel és berendezésekkel történő felszerelése, a tervek szerint összesen 1,5 milliárd Ft értékben, melyből az előző beszámolási időszak végéig mintegy 700,- millió Ft-os fejlesztés valósult meg. A jelen beszámolási időszakban a laboratórium-fejlesztés (sem az új beruházások, sem az üzemeltetés szintjén) sajnos nem lépett előre. A képzés felfutásáig még létrehozandó laboratóriumok:

* méréstechnikai laboratórium;
* áramlástechnikai laboratórium;
* motorszerkezet-tani laboratórium; továbbá szükséges
* a már meglévő laboratóriumok felszereltségének kisebb-nagyobb mértékű fejlesztése, valamint azok üzemeltetési költségeinek biztosítása.

Megállapítható tehát, hogy eddig – minden más tartalmú kommunikációval ellentétben – a tervezett összeg nem egészen a felét sikerült laborfejlesztésre költeni. 2016-ban az erre a célra szánt források – a Savaria Műszaki Intézet nyilvántartásai szerint mintegy 600,- millió Ft – más irányú felhasználása valósult meg.

**Az Operatív Munkacsoport működése**

Az Operatív Munkacsoport – mely kéthetente folyamatosan ülésezik – tevékenységének eredményeképpen:

* elkészül az újabban csatlakozott cégek duális akkreditációs anyaga, a Duális Képzési Tanács elvárásainak megfelelően;
* naprakész a duális vállalatok és az egyetem kapcsolata;
* a duális vállalatok az egyetemi képzésről, az egyetem pedig a duális gyakorlatokról naprakészen tájékozott;
* összehangolt a duális vállalatok duális képzéssel kapcsolatos tevékenysége;
* összehangolt a beiskolázási kampány a duális vállalatok és az egyetem között;
* közös megegyezéssel történik a jövendő elsőévesek közül a duális hallgatók kiválasztása.

Az EMMI Oktatási Hivatala – együttműködve a Duális Képzési Tanáccsal – eddig 8 duális cégünknél (BPW-Hungária Kft., DELPHI Hungary Kft., EPCOS Elektronikai Alkatrész Kft., iQor Kft., LuK Savaria Kft., IMS Connector Systems Kft.; Roto Elzett Certa Kft.; Uniriv Kft.) tartott ellenőrzést, és – köszönhetően az Operatív Munkacsoport folyamatos működésének is – minden esetben nagyon pozitív értékelést adott, példaértékűnek nevezve a duális cégeinknél folyó gyakorlati oktatási munkát és annak nyilvántartását.

**A 2016-17. évi beiskolázási kampány**

A 2017. évi felvételi időszakot megelőzően formájában és tartalmában az előző két évihez hasonló beiskolázási kampányt folytattunk. Ehhez a cégeinktől (7,-milló Ft), és az önkormányzattól (2,- millió Ft) kaptunk anyagi segítséget. Ennek eredménye képpen gyakorlatilag a tavalyival megegyező számú diák (72 fő) jelentkezett a 2017. január végi határidővel duális hallgatónak. Ez az eredmény – az elmúlt időszak bizonytalanságai mellett: egyetem-váltás; hova, milyen karra jelentkezzen a középiskolás – jónak mondható. Közben lezárult 2017. február 15-ei határidővel az egyetemi felvételi jelentkezési lehetőség. Érdeklődéssel várjuk az idei végleges beiskolázási adatokat.

**Integráció az Informatikai Karral**

Az integráció az Informatikai Karral mintaértékűen folyik. Már 2016 év végén megtörténtek a kapcsolatok felvétele – igazgatási, oktatói és adminisztrációs szinten. Mind a SEK-en, mind Budapesti kampuszon tartott nyílt napokon kölcsönösen megjelentünk – kiállító asztallal illetve előadással. A folyamatos kommunikáció már 2016 novemberében elkezdődött, hetente átlagosan 3 videokonferencia értekezletet tartunk tanulmányi, gazdasági és tanszékvezetői szinten. A hivatalos csatlakozás után a Savaria Műszaki Intézet 1 fő teljes jogú tagot delegált a kari tanácsba.

Az ELTE központi adminisztrációs rendszerbe történő integráltság (kancellária) erősítése, illetve működőképességének biztosításához az Informatikai Kar ügyintézői részéről a tőlük elvárható segítséget maximálisan megkapjuk. Sajnos a főbb folyamatok rendszerszintű kidolgozásának késése problémákat okoz.

**Összegzés**

Megítélésünk szerint – a laborfejlesztések előre haladtának kivételével – az önkormányzat és a duális vállalataink támogatásának, együttműködésének köszönhetően, a beszámolási időszakban is teljesültek azok az elvárások, amelyeket jelmondatunk foglal össze: „Minőségi képzés! Szombathelyi gépész!”

## Pedagógusképzés

**Készítette: Dr. Koós Ildikó leköszönő dékánhelyettes**

A szombathelyi pedagógusképzés koordinációja a vizsgált időszakban 2017. január 31-ig az NymE Berzsenyi Dániel Pedagógusképző Karán, míg 2017. február 1-től az ELTE-SEK Pedagógiai és Pszichológiai Intézetében zajlik, ugyanakkor kiterjedt képzési portfóliója révén diszciplinárisan és feladatköreinek ellátásában kapcsolódik az ELTE-SEK Bölcsészettudományi-, valamint Természettudományi Centrumához; az ELTE-SEK Sport- és Egészségtudományi Intézetéhez; valamint az ELTE szombathelyi Regionális Pedagógiai Szolgáltató és Kutatóközpont egységeihez. A SEK-en folyó pedagógusképzés gyakorlóhelye az ország egyik legjobb középiskolája, az ELTE Bolyai János Gyakorló Általános Iskola és Gimnáziuma. Ez utóbbi intézményesített kapcsolatok révén pedagógusképzésünk szervesen kötődik a régió közoktatásához is. Ezen túl intenzív kapcsolatot ápolunk a régió általános- és középiskoláival, amiknek többsége (110 partnerintézmény) részt vesz a pedagógusjelöltek féléves/éves egyéni gyakorlati képzésében szakképzett mentorok biztosításával e külső gyakorlóhelyeken. A gyakorlati képzéseket az ELTE RPSZKK koordinálja.

A szombathelyi pedagógusképzés egyszerre kutatásalapú és gyakorlatorientált. Ennek a rendszernek alapja olyan pedagógusképzési modell, ami egységben értelmezi a pedagógusképzést és továbbképzést, mely támogat egy olyan pedagógus életpályamodellt, amelyben az alapképzés, a bevezető gyakornoki szakasz és az életpálya végéig történő szakmai fejlesztés (továbbképzés) egységes rendszert alkot; külön kitüntetetten figyelve az egyciklusú tanárképzésben a hallgatók belépéskori alkalmasságának vizsgálatára, majd a folyamatos szakmai támogatására a képzés alatt. Ez a jelenlegi törvényi szabályozással, az egyetemünkön fokozatosan alakuló gyakorlattal és az európai uniós irányelvekkel is összhangban van.

A szombathelyi pedagógusképzés tanító alapszakon, 19 közismereti tanári mesterszakon (osztatlan-, és osztott tanári mesterszakos képzési formában nappali és levelező tagozaton egyaránt) valamint 8 pedagógus szakirányú továbbképzési szakokon kínál képzéseket államilag támogatott és költségtérítéses finanszírozási formában. Tanári mesterszakjai a következők: angoltanár, horváttanár, magyartanár, nemzetiségi horváttanár, nemzetiségi szlovéntanár, orosztanár, pedagógiatanár (kifutó), szlovéntanár, történelemtanár, testnevelőtanár, gyógytestnevelő-tanár, vizuális és környezetkultúra tanár, egészségfejlesztés tanár, játék- és szabadidő-szervező tanár (kifutó), ének-zene tanár, közösségi művelődéstanár, biológiatanár, a földrajztanár, a környezettan-tanár és technikatanár szakok. 2017-től új osztatlan tanárszakként indíthatók a matematikatanár, fizikatanár, kémiatanár szakok. Szakirányú továbbképzési szakjaink kínálata a pedagógusképzésen belül: mentorpedagógus, mérési- értékelési feladatokra felkészítő pedagógus szakvizsga, gyakorlatvezető mentorpedagógus, iskolai tanácsadás és konzultáció szakterületen pedagógus szakvizsgára felkészítő szakirányú továbbképzési szak, szaktárgyak oktatása idegen nyelven; magyar nyelv oktatása külföldieknek.

A 2011-ben elfogadott 2011. évi CCIV. törvény a Nemzeti Felsőoktatásról megváltoztatta a tanárképzés szerkezetét és rendjét. Az új előírásoknak megfelelő osztatlan tanárképzés 2013-ban indult felmenő rendszerben, amiben az első végzős évfolyam 2018-ban szerezhet diplomát; 2015-tel bezárólag indíthattuk a bolognai rendszerű osztott tanárképzést, ami jelenleg kifutó rendszerben működik, az utolsó évfolyam 2106-ban végez. Jelenleg tehát párhuzamosan mindkét tanárképzést működtetjük. Az ELTE-SEK fúzióval egyidőben egyrészt elkezdődhetett a jelenleg működő tanár mesterképzési szakoknak az osztatlan tanárképzés 2015. évi új törvényi szabályozásához való adaptálása az ún. rövid ciklusú (BA diplomára épülő) tanárképzés indítása révén, ami a szombathelyi pedagógusképzés fejlődése szempontjából meghatározó; másrészt perspektivikusan lehetőség nyílt olyan, a jelenlegi kínálatból hiányzó, ám a SEK pedagógusképzési profiljához organikusan illeszkedő szakok indítására, mint a némettanár/nemzetiségi némettanár, matematikatanár, fizikatanár, kémiatanár, könyvtárostanár, óvópedagógus, nemzetiségi(horvát, szlovén, német) tanító szakok, műszakitanár valamint műszaki szakoktató szakok. Az irányzottak közül a 2017. február 15-tel záruló felsőoktatási felvételi beiskolázási időszakban új osztatlan tanárszakként indíthatóak a matematikatanár, fizikatanár, kémiatanár szakok. Mindhárom szak főiskolai tanárszakként évtizedekig része volt a szombathelyi felsőoktatásnak

A felnőttkori tanulás jelentőségének felértékelődése miatt - a SEK fontosnak tartja továbbá olyan szakemberek képzését is, akik a felnőttek tanulásának szervezésével, az emberi erőforrás fejlesztésével, az oktatás és a munkaerőpiac kapcsolatával, munkavállalási, pályaválasztási és ifjúsági tanácsadással, kultúraközvetítéssel és közösségfejlesztéssel foglalkoznak. Sajnos az utóbbi években a felsőoktatás preferenciái olyan irányban mozdultak el, aminek következtében az e képzési területet szolgáló képzéseink közül 2015/16-ban és 2016/17-ben több kifutó jelleggel működik, az andragógus mesterszak pedig levelező formában maradt meg.

Mindehhez a SEK új szervezete lényegesen adekvátabb keretet biztosít. A tanárképzésnek egy szervezeten belül való megjelenése rugalmasabb kapcsolódást eredményezhet mind a munkaerőpiaci, mind az oktatáspolitikai elvárásokhoz a tanárszakos képzési portfólió kialakítása során.

Az oktatáspolitikai környezet, a demográfiai mutatók, illetve a munkaerő-piaci igények által meghatározott változékony környezetben működése az országos pedagógusképzési palettán kiegyensúlyozottnak mondható, leginkább regionális célzatú, ezzel együtt további bővítést is kíván. A felsőoktatás-politikában a tudományágak között a vizsgált időszakban hangsúlyok és preferenciák nagymértékű átrendeződése zajlik, amelynek következtében a SEK-en indított képzések preferenciái is átrendeződnek. Kiemelkedő jelentőséget kapott a pedagógusképzés, ezen belül a tanítóképzés és különösen az osztatlan tanárképzés, amely szakpáros képzési rendszerben működik, és elvégzésével a tanult két terület általános iskolai (és számos párosításban általános- és középiskolai) oktatására jogosító oklevelet szereznek hallgatóink. A szombathelyi pedagógusképzés a Dunántúl felsőoktatási portfóliójában központi szerepűnek mondható. Ilyen jelentőségű pedagógusképző központ földrajzilag legközelebb Budapesten, illetve Pécsett található. Kiemelkedő regionális szerepünk tehát egyértelmű. A pedagógusképzésen belüli képzési kínálatunk dinamikáját lényegileg két összetevő határozta meg. Részben a vizsgált időszak intenzív szakfejlesztési erőfeszítései, a SEK pénzügyi-, infrastrukturális- és humánerőforrásainak koncentrálásával, amelyen keresztül a Nyugat-dunántúli Régió pedagógusképzésében igyekezett pozícionálni helyét (mindenekelőtt a tanárképzés irányában); részben pedig – mindezzel összefüggésben – a pedagógusképzésünkben mutatkozó hallgatói létszámstagnálás. Ennek megfelelően a képzési kínálat a pedagógusképzés képzési területen felfutónak mondható.

## A Nyugat-magyarországi Egyetem Savaria Egyetemi Központ Könyvtára

***Készítette: Keszeiné Barki Katalin igazgató***

A könyvtár 2008. január 1-től 2017. január 31-ig a Nyugat-magyarországi Egyetem Savaria Egyetemi Központ Könyvtáraként, mint a NymE Közgyűjteményi hálózatának tagkönyvtára működött.

A könyvtár elsősorban a karok oktatási, kutatási, tanulási igényeinek kiszolgálását volt hivatott biztosítani, alapvető funkciója, hogy az oktatás és a kutatás szakirodalmi háttereként működve, valamennyi használója számára biztosítsa a szükséges nyomtatott, hangzó, vizuális és elektronikus dokumentumokat, hozzáférést biztosítson az elektronikus információkhoz, adatbázisokhoz, digitalizált tartalmakhoz.

A Központi Könyvtár és a rendszerébe tartozó ellátóhelyek pedagógiai szakkönyvtári funkciójából adódóan támogatja a régión belüli pedagógusok munkáját, szakmai segítséget nyújt a megye közoktatási könyvtárainak tevékenységéhez. 2012 nyarától biztosítja az Európai Dokumentációs Központ és Könyvtár szolgáltatásait is.

További regionális szerepkörű könyvtárakat tart fenn: Osztrák Könyvtár, Angoltanári Módszertani Központ és Könyvtár, Tankönyvcentrum. Számos könyvtári különgyűjtemény áll a használók rendelkezésére: Devecseri Gábor Könyvtár, Hadrovics László Könyvtár, Kárándy Jószef Sportkönyvtár stb. A könyvtári gyűjtemény mellett mind a regionális szerepkörű könyvtárak, mind a különgyűjtemények rendelkezésre állnak a város, a régió polgárai számára is.

Infrastruktúra

A XXI. századi Forrásközpont működése 2006 novemberétől folyamatosan biztosítja a használók számára az elektronikus tanulási környezetet, egy térbe integrálva a dokumentum-állományokat és a szolgáltatásokat. A tanulás, az oktatás, a kutatás korszerű feltételeinek megteremtése mellett közösségi térként is funkcionál.

A szolgáltatóhelyeken működő több mint 170 számítógépen bármilyen tanulási, oktatási, kutatási feladathoz szükséges internetes oldalak, online katalógusok, helyi és távoli elérésű adatbázisok, elektronikus könyvtárak és dokumentumok érhetők el. Az olvasók munkájukban a MS Office programokat használhatják. A Központi és az Idegennyelvi Könyvtárban is drótnélküli hálózat (WiFi) biztosítja a tanulás, az oktatás, a kutatás számára a saját laptop használatát. A könyvtár nemcsak a Nyugat-magyarországi Egyetem hallgatói számára, hanem a Regionális Pedagógiai Szolgáltató és Kutató Központhoz kapcsolódva a régió pedagógustársadalmának és érdeklődő polgárainak is rendelkezésére áll az élethosszig tartó tanulás folyamatában.

Oktatás, képzés

A könyvtárban meghatározó az oktatásban és a képzésben való részvétel. Ennek formái: kredit-értékű oktatás, könyvtári órák, könyvtárlátogatás/könyvtárbemutatás, hallgatói gyakorlat, MTMT koordináció, szövegértés-fejlesztés képzés. A könyvtár - a Vasi Diák Közösségi Szolgálattal együttműködésben – támogatja a középiskolai diákok közösségi szolgálatának teljesítését a könyvtár kínálta lehetőségekkel*.*

A könyvtár fontosnak tartja az oktatásmódszertan paradigmaváltásának motiválását és támogatását. Dokumentumok, előadások digitalizálásával segíti az oktatók, a hallgatók munkáját, rendszeres feltöltő a Videotorium adatbázisba. Ugyanezt a célt szolgálja a PodCast eszközcsomag felügyelete, szolgáltatása, az elkészült felvételek digitalizálása és szolgáltatása.

A könyvtár nyitott minden olyan együttműködésre (Önkormányzat, közoktatás, Munkaügyi Központ stb.), ahol nem formális oktatást nyújthat különös tekintettel a digitális kompetenciák fejlesztésére valamint a TÁMOP program keretében szövegértés fejlesztésre a közoktatás több intézményében. A könyvtár képzési portfólióját lásd a [weblapon](http://sek.nyme.hu/konyvtar/archiv/2015/kepzesi_portfolio/kepzesi_portfolio_2015.pdf).

**Oktatás/kutatás támogatás digitális szolgáltatásokkal**

Megvalósított formák: online katalógus (WebOpac), Matarka (Magyar folyóiratok tartalomjegyzékeinek kereshető adatbázisa) építésében való részvétel, MTMT – Magyar Tudományos Művek Tára az oktatói publikációk közvetítésére, Aleph integrált könyvtári rendszerhez kapcsolódó szolgáltatások, Tudástár (szakdolgozatok kutathatósága), Plágiumkereső szolgáltatás, Élőnyelvi hanganyag szolgáltatása weblapon, Videotorium adatbázis, benne a SEK csatorna. Részletesebben lásd a [weblapon](http://tudastar.nyme.hu/sekkonyvtar/content/tanulastamogato-szolgaltatasi-rendszer).

Rendezvények

A hagyományos és a tanulástámogatói könyvtári szolgáltatások mellett a könyvtár számos rendezvény színtere, amelyekkel a könyvtár nyit a város irányába. Létszámában kiemelkedő rendezvény az Ünnepi könyvheti felolvashow, amely Szombathely város több intézményével együttműködésében valósul meg, illetve a nagy érdeklődésre számot tartó Kutatók éjszakája. A rendezvények megoszlása:

Kulturális, közművelődési, közösségi 4 alkalom 200 fő

Használóképzés 19 alkalom 516 fő

Olvasáskultúra, olvasásfejlesztés 8 alkalom 1029 fő

Digitális kompetenciafejlesztő 3 alkalom 63 fő

Egyéb rendezvények 4 alkalom 25 fő

Kulturális turizmus

A könyvtár a kulturális turizmus szolgáltatásaival (Ókori gyalog galopp Savaria földjén, Szombathelyi gyalog galopp írók, tudósok nyomában, Tini galopp) hozzájárul Szombathely város kulturális kínálatának bővítéséhez, a város turistaforgalmának növeléséhez.

Szakmai szervezetekben való részvétel

* A könyvtár testületi tagja az Informatikai és Könyvtári Szövetségnek, a Magyar Könyvtárosok Egyesületének. Az igazgató 2015-től elnökként képviseli a könyvtárat a Vas Megyei Könyvtárosok Egyesületének vezetőségében, illetve a vasi szervezetet az MKE tanácsában, 2011-től az MKE Tudományos és Szakkönyvtári Szekció vezetőségi tagja.
* A könyvtárigazgató képviseli a könyvtárat az Egyetemi Könyvtárigazgatók Kollégiumában, tagja a Dr. Kiss Gyula Kulturális Egyesületnek.
* A könyvtár társult tagja lett 2012-ben a MOKKA egyesületnek, amelynek ellenőrző bizottságába beválasztották a könyvtár igazgatóját.
* A MATARKA egyesületben 2013-tól Kovács Katalin képviseli a könyvtárat és építi az adatbázist különös tekintettel az egyetemi kiadványokra.
* A könyvtár igazgatója részt vesz a magyarországi nyilvános könyvtárak ellenőrzésében, szakfelügyeletében; felkért tagja a Könyvtári Akkreditációs Szakbizottságnak.

Kapcsolat a közoktatással

A könyvtár a NymE könyvtári hálózatának több pályázatát menedzselte, melynek eredményeképp több alap- és középfokú intézménnyel került sor együttműködési megállapodás aláírására, közös programok szervezésére, szövegértés-képzés megvalósítására. A rendezvények által, az iskolai könyvtárosokon keresztül folyamatos a kapcsolat a megye számos közoktatási intézményével.

Könyvtárunk egyik színtere a középfokú oktatásban kötelező közösségi szolgálatnak.

Levéltári tevékenység

A SEK Levéltárának iratállománya folyamatosan gyarapszik és kerül feldolgozásra, melynek során szoros a kapcsolat a városban működő levéltári szakfelügyelővel. Az iratanyag évköre: 1959-2015.

Az ügyfél- és kutatószolgálat biztosítása során egyre több megkeresés érkezik visszamenőleges hatállyal.

A Könyvtár és Levéltár tovább kívánja minőségben szolgálni - immár az ELTE-vel való egyesüléssel - a Savaria Egyetemi Központban működő intézetek/intézeti központok tevékenységét, a régió pedagógusainak, a város polgárainak használói valamint képzési igényét egyaránt. Aktív részese kíván lenni az országos adatbázisok gyarapításának, szolgáltatásaival tovább kívánja segíteni az oktatás módszertani megújítását. Rendezvényeivel továbbra is nyitott kíván maradni a város, a megye intézményei, kiemelten a közoktatás irányában.

## Hallgatói létszám

A NymE SEK karain a 2016. október 15-i statisztika szerint a hallgatói létszám képzési szintenként megbontva a következőképp alakult 2016-ben:

|  |  |  |  |  |  |  |
| --- | --- | --- | --- | --- | --- | --- |
|  | | | Hallgatók létszáma | | | |
| Teljes idejű képzés | | Részidejű képzés | |
| Kar | Év | Szint | elsős | összes | elsős | összes |
| NymE SEK  2016 | | felsőfokú szakképzés/felsőoktatási szakképzés | 11 | 57 | 0 | 0 |
| alapképzés | 233 | 803 | 104 | 265 |
| osztatlan | 77 | 231 | 0 | 0 |
| mesterképzés | 25 | 98 | 192 | 311 |
| szakirányú továbbképzés | 0 | 0 | 0 | 115 |

## Személyi állomány: oktatók és dolgozók

A NymE SEK 2017. január 31-ig két karon, a Berzsenyi Dániel Pedagógusképző Karon (BDPK), valamint a Természettudományi és Műszaki Karon (TTMK) folytatta képzéseit. A 2017. januári adatok szerint a BDPK dolgozói (oktatói és nem oktatói) 106 fő foglalkoztatottból az oktatók/tanárok létszáma 90 fő. Az oktatók 7,8%-a főiskolai tanár, 27,8%-a egyetemi docens, 30%-a főiskolai docens, 15,5%-a főiskolai adjunktus, 7,8%-a tanársegéd. Az egyetemi tanárok a 2008-ban megvalósult egyetemi egyesülést követő 4 évben nyugdíjba mentek, egyetemi tanárok alkalmazására azóta nem volt lehetőség. A Karnak több professzor emeritusa és egy emeritája van. A hallgatói létszám csökkenése és a képzési profiltisztítás következtében a 2010-től lezajlott humánerőforrás-racionalizálás közel 50%-os létszámváltozást eredményezett a BDPK (és jogelődjei) számára. Az oktatói létszám redukálása miatt néhány szakon magas a kollégák óraterhelése, amelyhez hozzáadódik az oktatók által elvégzendő adminisztrációs munka.

A TTMK oktatói létszáma 2017 januárjában 53 fő; valamennyien teljes munkaidőben foglalkoztatottak. A tudományosan minősítettek aránya kiemelkedően magas: 90,7% (49 fő). A habilitált oktatók száma 18 fő (33,3%), MTA doktorok száma 4. A legtöbb oktató – 30-an – egyetemi docensi státusszal rendelkezik. Emellett a Karnak 4 egyetemi tanára is van. Az oktatók közül legtöbben (19 fő) a 45-54 év közötti korosztályba tartoznak, ugyanakkor 25 évnél fiatalabb oktató egyáltalán nincs a Karon, s hárman is idősebbek 65 évnél. A TTMK valamennyi képzésében az oktatók jelentős tanítási tapasztalattal és kiemelkedő demonstrációs készségekkel rendelkeznek. A jövőben gondot okozhat a gyakorlott oktatók utánpótlása.

## Hazai és nemzetközi kapcsolatok

2012-2016: Magyar nyelvű előkészítő kínai diákoknak: Az egy éves képzés alatt a hallgatók a nyelvi alapozás mellett betekintést kaptak a magyar és európai kultúrába. A képzés során nagy hangsúly került az élményszerzésre - fontosnak tartottuk, hogy a hallgatók a kurzus során megszerzett tudásukat a való életben kamatoztathassák, számos tanóra a tantermen kívüli elfoglaltságot foglalt magába.

Erasmus+: Az Erasmus+ program az Európai Unió 2014-2020 között futó oktatási, képzési, ifjúsági és sport programja. Az Erasmus+ három fő célkitűzést szolgál: támogatja az egyének külföldi tanulási lehetőségeit az EU-n belül és kívül, oktatási intézmények, ifjúsági szervezetek, vállalkozások, helyi és regionális közintézmények és NGO-k közötti partnerségekhez nyújt támogatást, az oktatás, képzés és ifjúsági szakma korszerűsítését szolgáló - az innovációt, a vállalkozó szellemet és a foglalkoztathatóságot ösztönző - reformokhoz nyújt támogatást.

SEK: intézményi szinten koordinált / aktív hallgatói és oktatói mobilitás / az erasmus modell kétoldalú - ez lehetővé teszik a folyamatos tudás- és tapasztalatcserét (fogad-küld)

Osztrák-magyar nyári egyetem: A Bécsi Egyetem Európai és Összehasonlító Nyelv- és Irodalomtudományi Intézetének Finnugor Tanszéke és a Nyugat-magyarországi Egyetem Savaria Egyetemi Központjának Berzsenyi Dániel Pedagógusképző Kara közös évente nyári egyetemet szervez osztrák ill. magyar egyetemi és főiskolai hallgatók számára, akik magyar/német nyelvtudásukat szeretnék fejleszteni. A nyári egyetem 2016-ban volt 25 éves, 10 éve működik Szombathelyen.

# Campust népszerűsítő programok

2016 tavaszán Nyitott egyetem – nyitott laborok, nyitott műhelyek címmel szerveztük két programsorozatot középiskolásoknak a pályaorientáció jegyében. A májusi három és a júniusi két nap alatt közel 300 gyerek választhatott kétszer 30-féle programból. Vas megye gimnáziumaiból és szakközépiskoláiból érkeztek a gyerekek, tanári kísérettel vagy anélkül.

Az általunk megszólított és szervezett iskolai csoportok nemcsak előadásokat, hanem laborokat és műhelyeket látogattak, ahol izgalmas témák kerültek terítékre, érdekes kísérletek, mérések zajlottak. Problémamegoldó és lényeglátó „szemüveget” adva a diákoknak az oktatók betekintést kínáltak a szakterületek munkájába, a művészet, a sport, a természettudományok iránt érdeklődőknek is. A programból érdeklődésük szerint választhattak a középiskolások. Az egyetemi oktatók a látványos, színes kémiai kísérletek során eltűnő, titkos tintákat is megmutattak. Az ásványok, kőzetek, őslények laboratóriumában időugrást lehetett tenni a földtörténet régmúltjába. Szó volt a szombathelyi földrengésről, arról, hogy milyen következtetésekre lehet jutni a régészeti feltáráson előkerült csontok antropológiai vizsgálata alapján, mit jelent az allergia egy orvos-biológus szemével, milyen a mikroszkopikus pollenvizsgálat, mit adhatunk és kaphatunk egyetlen kézfogással, mi minden van a tejben? A gépészeti laboratóriumban vízzel vágták fémet, megnézték az anyagokat négymilliószoros nagyításban, aztán megmérték, milyen erővel lehet elszakítani őket. A teljesítmény élettani laborban állapotfelmérés történt, egyebek közt testtömeg-index, testzsír-százalék mérés, megmutatták a gyerekeknek a gépeket, például a futószalagos terheléses vizsgálatot is. A művész-tanárok beavatták a diákokat a rajzolás, festés, a műtárgymásolás, a tervező grafika rejtelmeibe, a zenei intézetben hangszereket lehetett kipróbálni.

Régi Diák Találkozókat szerveztünk, hármat a tavasz, kettőt az ősz során, megszólítva és vendégül látva „öreg diákjainkat”, hogy tájékoztassuk őket az intézmény jelenlegi helyzetéről, a változtatási szándékunkról, az új irányokról, nem titkoltan azzal a céllal, hogy vigyék a SEK jóhírét a maguk kommunikációs csatornáin is.

A Nyugat-Pannon Járműipari és Mechatronikai Központtal és a duális képzésben részt vevő cégeinkkel együttműködve a Savaria Karneválon és az Automotive Hungary Nemzetközi kiállításon népszerűsítettük a gépészmérnök alapképzést.

AVMIKK és a Vas Megyei Kormányhivatal által szervezettPályaválasztási Kiállítás és Állásbörzén és az Opel Nyílt napon, a partnercég meghívására bemutatkozott a SEK három fókuszterülete.

A NYPJMK nélkül, a partnercégekkel közösen, az operatív munkacsoport közreműködésével szerveztük a gépész beiskolázási road show-t, amelynek keretében több mint húsz középiskolában is ismertettük a gépészmérnökképzést – gépész és céges képviselő előadásában.

Az ezzel párhuzamosan futó „SEK roadshow”-nak további 30 állomása volt a régió középiskoláiban 2016. november 1-től 2017. február 15-ig, ebben a campus valamennyi szakterülete képviselve volt a résztvevő oktatók révén.

A 2016-os Kutatók Éjszakáján a TTMK 30 féle programot kínált, összesen 61-et a regisztrált programok ismétlése következtében, 22 oktató, 40-50 diák segített a lebonyolításban. A rendezvénynek 2500-3000 fő látogatója volt. Az érintett tudományterületek: biológia, műszaki, technika, földrajz, fizika, környezettan, matematika. Az aulában a duális gépészmérnökképzés partnercégei mutatkoztak be. Az elektromos autó „kipróbálására” sokan hiába várakoztak. A rendezvény nem titkolt célja a középiskolások bevonzása, tehetséggondozás, népszerűsítés, toborzás céljából. Erre kiválóan alkalmas az immár II. Science Fair vetélkedő, melyen 12 középiskolás csapat indult a tavalyi 7-tel szemben, összesen 40 fő versenyzővel. Érkeztek csapatok Kőszegről, Sárvárról, Sümegről és Budapestről is! A látogatók között is itt nagyobb számban szerepeltek középiskolások. A vetélkedő a látogatók számára is nyitott, nagyon változatos, érdekes és kreatív programokat kínált. A vetélkedőn diákjaink is részt vehettek. A vetélkedő díjait a Nemzeti Tehetségprogram, és a gépész képzésben részt vevő cégek ajánlották fel.

Több szakmai civil szervezet - pl. Gotthard Jenő Csillagászati Egyesület, Magyar Biológiai Társaság, Magyar Földrajzi Társaság, Magyar Madártani és Természetvédelmi Egyesület, Magyar Meteorológiai Társaság, Műszaki és Természettudományos Kultúráért Egyesület – vállalt szerepet az elmúlt év programjainak szervezésében.

Már az integráció előtt, 2016 őszén bemutattuk képzéseinket az ELTE budapesti Nyílt napján, az ELTE Feszten.

2016. októbertől 2017. február 15-ig felépítettünk egy különböző célcsoportoknak szánt rendezvénysorozatot a képzések népszerűsítésére: az első célcsoportunk a 11-12. osztályosok osztályfőnökei voltak, számukra adtunk tájékoztatást

A szombathelyi felsőoktatás új útjairól, fejlesztendő fókuszterületeinkről, a felsőoktatási felvételi eljárásról, a kreditrendszerről, a felvételi ponthatárokról, a lokalitásról és a mobilitásról. A szombathelyi felsőoktatás specifikumairól, hogy miért érdemes sport- és egészségtudományi képzésben részt venni, az osztatlan tanárképzés sikeréről, és arról, miként reagál a munkaerőpiac igényeire a duális gépészmérnökképzés. Az előadásokat követően igény szerint körbevezettük az érdeklődőket a sportcsarnokban, az új gépész laborokban, a megújult természettudományos laborjainkban, a modern könyvtárunkban.

Második célcsoportunk a középiskolai szaktanárok voltak, akiknek aRegionális Pedagógiai Szolgáltató és Kutató Központtal közösen hirdettünk ingyenes szakmai délutánt, hogy a kollégák hasznos ismereteket szerezzenek saját tantárgyuk tanításával kapcsolatban, miközben megismertettük őket az átalakuló szombathelyi felsőoktatással, és ízelítőt kaphattak a Savaria Egyetemi Központban folyó pedagógiai és szaktudományi munkáról, az ELTE csatlakozás utáni tervekről.

A harmadik célcsoportunk a végzős középiskolások voltak, akik számára a roadshow-n kívül három Nyílt napot szerveztünk (december 9., január 25., február 8.), óriási érdeklődés mellett. Vendégünk volt az ELTE rektora, az ELTE karok kapcsolódtak a helyi programelemekhez. Az ELTE standján önálló szervezeti egységként, campusként megjelenítve a képzéseinket vettünk részt az Educatio oktatási szakkiállításon Budapesten.

## Összegzés

Az utóbbi évek felgyorsult társadalmi és gazdasági változásai a felsőoktatást jelentős kihívások elé állították. Sajnos az NymE Savaria Egyetemi Központ képzési kínálata nem elég dinamikusan követte le ezeket a változásokat. A hallgatói létszám erőteljes csökkenése világosan mutatta, nem azt kínáljuk, amire a társadalomnak, környezetünknek fejlődéséhez szüksége lenne. A Savaria Egyetemi Központ képzéseinek és szerkezetének átalakítása szükségszerű volt. Ez a folyamat az Intézményfejlesztési Terv (IFT) elkészítésével kezdődött meg, ekkor deklaráltuk, hogy olyan képzéseket kell indítanunk, amelyekre a munkaerőpiacon igény van, nemcsak diplomát, hanem biztos karriert is kell adunk a nálunk végzett hallgatóknak. A társadalom irányába pedig az egyetem tudás szolgáltató szerepét kell hangsúlyoznunk megújulásunk során. Az IFT készítéséhez kapcsolódó önvizsgálatunk alapján az is nyilvánvalóvá vált, hogy ennek a komoly feladatnak a megoldásához új, erős partnerre lesz szükségünk. Választottunk, az ELTE a hazai felsőoktatás legerősebb márkája, így a Savaria Egyetemi Központ számára a most lezajlott integráció stabilitást, képzési szerkezetének megújításában pedig új perspektívákat kínál, a szombathelyi felsőoktatás számára pedig minőségi ugrást jelent. Sok éves lemaradást igyekszünk most rövid időn belül pótolni a gazdaságtudományi, informatikai, műszaki képzési területeken és erősíteni kívánjuk pozíciónkat a pedagógusképzés és a sporttudományok, egészségfejlesztés területén. Kollégáink elhivatottsága, szakmai tudása, jövőképünk világos megfogalmazása és Szombathely Megyei Jogú Várossal való szoros együttműködésünk a záloga jövőbeli sikerünknek.

Végül, ezúton is szeretném megköszönni azt a bizalmat, amit Szombathely Megyei Jogú Város Közgyűlése a Savaria Egyetemi Központ ügyei irányában tanúsít, továbbá Polgármester Úr támogatását, hogy a SEK az Intézményfejlesztési Tervében meghatározott célok érdekében zavartalan körülmények között végezheti munkáját.

Dr. Németh István

szombathelyi koordinációs rektorhelyettes

1. http://www.nyme.hu/fileadmin/dokumentumok/rektori/Kuldetesnyilatkozat.pdf [↑](#footnote-ref-1)